32010R0241
L 077/1
SLUŽBENI LIST EUROPSKE UNIJE
UREDBA KOMISIJE (EU) br. 241/2010
od 8. ožujka 2010.
o izmjeni Priloga I. Uredbi (EZ) br. 798/2008 o uvrštavanju unosa za Bjelarus na popis trećih zemalja iz navedene Uredbe kako bi se dozvolio provoz jaja i proizvoda od jaja namijenjenih prehrani ljudi iz Bjelarusa kroz Uniju te promjeni certificiranja za jednodnevne piliće peradi osim bezgrebenki
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2009/158/EZ od 30. studenoga 2009. o uvjetima zdravlja životinja kojima se uređuje trgovina unutar Zajednice i uvoz iz trećih zemalja peradi i jaja za valenje (1), a posebno njezin članak 26. stavak 2.,
uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (2), a posebno njezin članak 8. i članak 9. stavak 4.,
budući da:
(1)
Direktivom 2009/158/EZ utvrđuju se uvjeti zdravlja životinja koji uređuju trgovinu unutar Unije i uvoz peradi i jaja za valenje iz trećih zemalja te se propisuju obrasci certifikata za uvoz navedenih proizvoda.
(2)
Direktivom 2002/99/EZ utvrđuju se pravila zdravlja životinja kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi te se predviđa utvrđivanje posebnih pravila i certificiranja za provoz.
(3)
Uredbom Komisije (EZ) br. 798/2008 od 8. kolovoza 2008. o utvrđivanju popisa trećih zemalja, državnih područja, zona ili kompartmenta iz kojih je dozvoljen uvoz i provoz peradi i proizvoda od peradi kroz Zajednicu te o zahtjevima veterinarskog certificiranja (3) predviđa se da se njome obuhvaćeni proizvodi mogu uvesti ili provesti kroz Uniju samo iz trećih zemalja, područja, zona ili kompartmenta navedenih u tablici iz dijela 1. njezinog Priloga I. Njome se također utvrđuju zahtjevi veterinarskog certificiranja za takve proizvode. Obrasci veterinarskih certifikata koji se prilažu proizvodima određeni su u dijelu 2. navedenog Priloga.
(4)
Bjelarus trenutačno nije naveden na popisu u dijelu 1. Priloga I. Uredbi (EZ) br. 798/2008. Zatražio je da ga se uvrsti na navedeni popis te je Komisiji dostavio podatke o udovoljavanju zahtjevima navedene Uredbe.
(5)
Komisija je zauzela pozitivan stav o podacima koje je dostavio Bjelarus u vezi s uvjetima zdravlja životinja u toj trećoj zemlji koji se zahtijevaju za provoz jaja i proizvoda od jaja namijenjenih prehrani ljudi kroz Uniju. Stoga je primjereno tu treću zemlju uvrstiti na popis u dijelu 1. Priloga I. Uredbi (EZ) br. 798/2008. Međutim, do rezultata pregleda koji će izvršiti Ured za hranu i veterinarstvo u Bjelarusu, uvrštavanje na popis mora biti ograničeno na provoz jaja i proizvoda od jaja namijenjenih prehrani ljudi iz te treće zemlje kroz Uniju s krajnjim odredištem u drugim trećim zemljama jer je rizik za zdravlje životinja vrlo nizak. Takvo bi odobrenje trebalo dati pod uvjetom dodatnog jamstva da se provoz vrši cestom ili željeznicom u kamionima ili željezničkim vagonima zapečaćenim serijski numeriranom plombom.
(6)
Kako bi to trebala biti privremena mjera, trebala bi ostati na snazi samo 18 mjeseci od dana stupanja na snagu.
(7)
Unos za Bjelarus bi stoga trebalo umetnuti na popis u dijelu 1. Priloga I. Uredbi (EZ) br. 798/2008 te dodati novi unos u odjeljak „Dodatna jamstva” u dijelu 2. Priloga I.
(8)
Iskustvo je pokazalo da certificiranje uvjeta zdravlja životinja jednodnevnih pilića koje provodi službeni veterinar u trenutku pošiljke za uvoz u Uniju može predstavljati praktične probleme nadležnim tijelima treće zemlje.
(9)
S ciljem uzimanja u obzir proizvodnih praksi i postupaka certificiranja prilikom osiguranja da se potrebni uvjeti zdravlja životinja i dalje ispunjavaju, obrazac veterinarskog certifikata za jednodnevne piliće u dijelu 2. Priloga I. trebalo bi promijeniti.
(10)
Prilog I. Uredbi (EZ) br. 798/2008 bi stoga trebalo na odgovarajući način izmijeniti.
(11)
Primjereno je predvidjeti prijelazno razdoblje kako bi se državama članicama i industriji dopustilo da poduzmu potrebne mjere kako bi udovoljile primjenljivim zahtjevima veterinarskog certificiranja iz ove Uredbe.
(12)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog I. Uredbi (EZ) br. 798/2008 mijenja se u skladu s Prilogom ovoj Uredbi.
Članak 2.
Proizvodi za koje su izdani odgovarajući veterinarski certifikati u skladu s Uredbom (EZ) br. 798/2008 mogu se nastaviti uvoziti ili provoziti kroz Uniju do 1. lipnja 2010.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. ožujka 2010.